CELEX: 
Language: bg
Date: 2021-10-12 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2017/891 по отношение на изчисляването на стойността на предлаганата на пазара продукция на организациите на производители в сектора на плодовете и зеленчуците

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) № 1308/2013 на Европейския парламент и на Съвета за установяване на обща организация на пазарите на селскостопански продукти бяха определени правила по отношение на организациите на производители в сектора на плодовете и зеленчуците. С посочения регламент също така се предоставят правомощия на Комисията да приема делегирани актове и актове за изпълнение.
            
            
               През последните години се увеличават щетите, нанасяни на селскостопанските култури вследствие на природни бедствия, неблагоприятни климатични явления и болести или нашествия на вредители.
            
            
               Най-новите случаи на щети, причинени в няколко държави членки вследствие на продължителните периоди на тежка слана през април 2021 г., показват, че е необходимо да се намери по-трайно решение за гъвкавото изчисляване на стойността на предлаганата на пазара продукция на организациите на производители, за да се стабилизира равнището на финансовата помощ от Съюза, предоставяна в бъдеще по оперативни програми, които се прилагат в момента.
            
            
               Целта на настоящия делегиран акт е да бъде изменен Делегиран регламент (ЕС) 2017/891 на Комисията за допълване на Регламент (ЕС) № 1308/2013 на Европейския парламент и на Съвета, като се предвиди по-голяма гъвкавост при изчисляването на стойността на предлаганата на пазара продукция на организациите на производители, когато природни бедствия, неблагоприятни климатични явления и болести или нашествия на вредители нанесат щети на тяхната продукция от плодове и зеленчуци и я направят негодна както за консумация, така и за преработка. Тези щети оказват отражение върху финансовата стабилност на организациите на производители и върху способността им да изпълняват оперативни програми през целия период на изпълнение, като в определени случай може да изложат на риск спазването на критериите за тяхно признаване.
            
            
               Гъвкавостта, предоставена с настоящия акт за изменение, ще повиши устойчивостта на съответните организации на производители по отношение на природни бедствия, неблагоприятни климатични явления и болести или нашествия на вредители. Това би могло да помогне на организациите на производители да адаптират своите стратегии в бъдеще и да посрещат фитосанитарните рискове или рисковете, свързани с метеорологичните явления, с подходящи мерки и действия в рамките на оперативните си програми.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               В рамките на експертната група за селскостопанските пазари на 26 август 2021 г. бяха проведени консултации с участието на експерти от всички 27 държави членки. В резултат на консултациите беше постигнат широк консенсус по проекта на делегирания регламент.
            
            
               Проектът на делегирания акт бе публикуван на портала „По-добро регулиране“ от 30 август 2021 г. до 27 септември 2021 г. и по него дадоха коментари 5 заинтересовани страни. Обратната информация беше положителна и в подкрепа за предложеното изменение, освен това съдържаше коментари относно, наред с другото, референтния период, ролята на компетентните органи, взаимоспомагателните фондове, процентите на съфинансиране и инвестициите в дълготрайни материални активи. Нямаше възможност да бъдат взети предвид коментари, които не се отнасяха до обхвата на настоящия делегиран акт и до гъвкавостта, предоставена на организациите на производители и държавите членки в случай на природни бедствия, неблагоприятни климатични явления и болести или нашествия от вредители.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящия делегиран акт се допълват определени разпоредби на Регламент (ЕС) № 1308/2013 и Регламент (ЕС) № 1306/2013, които са необходими, за да се осигури правилното функциониране на организациите на производители в сектора на плодовете и зеленчуците, и по-специално основата за изчисляване на стойността на предлаганата на пазара продукция, посочена в член 34, параграф 2 от Регламент (ЕС) № 1308/2013.
            
            
               В член 23 от Делегиран регламент (ЕС) 2017/891 на Комисията се определят специфични правила относно горната граница на финансовата помощ от Съюза, сред които гъвкавост при изчисляването на стойността на предлаганата на пазара продукция в конкретни случаи.
            
            
               С настоящия делегиран акт се предвижда допълнителна гъвкавост при изчисляването на стойността на предлаганата на пазара продукция на организациите на производители в случай на намаляване на стойността на тази продукция поради природни бедствия, неблагоприятни климатични явления и болести или нашествия на вредители.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 12.10.2021 година
            
            
               за изменение на Делегиран регламент (ЕС) 2017/891 по отношение на изчисляването на стойността на предлаганата на пазара продукция на организациите на производители в сектора на плодовете и зеленчуците
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета
                  1
               , и по-специално член 37, буква в), подточки i) и iv) от него,
            
            
               като има предвид, че:
            
            
               (1)През последните няколко години природни бедствия или неблагоприятни климатични явления нанесоха все по-големи щети на продукцията от плодове и зеленчуци в Съюза. През 2017 г. от фонда „Солидарност“ на Европейския съюз, създаден с Регламент (ЕО) № 2012/2002 на Съвета
                  2
               , на Латвия бе предоставена специална помощ за отстраняване на щетите, причинени от силните наводнения през лятото и есента на 2017 г. През 2018 г. с Регламент за изпълнение (ЕС) 2018/108 на Комисията
                  3
                бе предоставена спешна мярка под формата на помощ за земеделските стопани във връзка с проливните дъждове и наводненията в някои части на Съюза (Естония, Латвия, Литва и Финландия). През пролетта на 2021 г. някои региони на няколко държави членки (особено в Испания, Франция и Италия) бяха засегнати от продължителни слани, които нанесоха щети на определени продукти (праскови, нектарини, ябълки и др.). Вследствие на това бяха загубени повече от 50 % от продукцията.
            
            
               (2)Предвид повишената честота на природните бедствия или неблагоприятните климатични явления е необходимо да се намери дългосрочно решение по отношение на изчисляването на стойността на предлаганата на пазара продукция на организациите на производители, за да се подобри тяхната устойчивост в бъдеще. Необходимо е Делегиран регламент (ЕС) 2017/891 на Комисията
                  4
                да бъде изменен, като се предвиди гъвкавост при изчислявянето на стойността на предлаганата на пазара продукция на организациите на производители в Съюза в случай на природни бедствия и неблагоприятни климатични явления, които правят продукцията негодна за консумация и преработка.
            
            
               (3)Големите загуби на стойността на предлаганата на пазара продукция, причинени от природни бедствия или неблагоприятни климатични явления, оказват значително отражение върху размера на помощта от Съюза, която получават организациите на производители през следващата година, тъй като размерът на помощта от Съюза се изчислява като процент от стойността на предлаганата на пазара продукция на всяка организация на производители. Когато голяма част или цялата реколта е унищожена, съществува риск организациите на производители да загубят своето признаване, тъй като един от критериите за признаване е достигането на определена минимална стойност на предлаганата на пазара продукция, определена на национално равнище. Това би довело до двойна икономическа загуба, което би изложило на риск дългосрочната стабилност на организациите на производители.
            
            
               (4)Предвид нарастващата честота на природни бедствия или неблагоприятни климатични явления, както и предвид произтичащите от това значително по-големи загуби на продукция, защитната мярка, установена с член 23, параграф 4 от Делегиран регламент (ЕС) 2017/891, съгласно която се смята, че стойността на предлаганата на пазара продукция от даден продукт представлява 65 % от стойността ѝ през предходния референтен период, е недостатъчна.
            
            
               (5)Поради това и с цел да се постигне икономическа и финансова стабилност за организациите на производители, понесли големи загуби в стойността на предлаганата на пазара продукция в резултат на природни бедствия и неблагоприятни климатични явления, горната граница за изчисляване на стойността на предлаганата на пазара продукция за даден референтен период следва да бъде повишена. Предвид значителните щети, причинени от неотдавнашните неблагоприятни климатични явления, стойността на предлаганата на пазара продукция в случай на природни бедствия и неблагоприятни климатични явления, установена в член 23, параграф 4 от Делегиран регламент (ЕС) 2017/891, следва да бъде увеличена на 85 %.
            
            
               (6)Освен това следва да се намери решение, за да се избегнат ситуации, при които организации на производители, които инвестират в превантивни мерки и въпреки това претърпяват значителни щети поради природни бедствия, неблагоприятни климатични явления, болести по растенията или нашествия на вредители, понасят не само загуби на стойността на предлаганата на пазара продукция, но и получават по-малко финансова помощ от Съюза. Поради това стойността на предлаганата на пазара продукция, установена в член 23, параграф 4 от Делегиран регламент (ЕС) 2017/891, следва да бъде увеличена на 100 %, когато организациите на производители докажат, че са предприели необходимите превантивни мерки срещу болести по растенията, нашествия на вредители, природни бедствия и неблагоприятни климатични явления, като например отоплителни системи или мрежи, инсталирани на полета, застрахователни схеми или създаване на взаимоспомагателни фондове.
            
            
               (7)Поради това Делегиран регламент (ЕС) 2017/891 следва да бъде съответно изменен.
            
            
               (8)Предвид факта, че изпълнението на оперативните програми се извършва по календарни години и тъй като изчисляването на стойността на предлаганата на пазара продукция, на базата на която се определя размерът на максималната финансова помощ от Съюза, се основава на предходната календарна година, е необходимо настоящият регламент да влезе в сила възможно най-скоро, а именно в деня след деня на публикуването му в Официален вестник на Европейския съюз,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В член 23, параграф 4 от Делегиран регламент (ЕС) 2017/891 втората алинея се заменя със следното:
            
            
               „Когато стойността на даден продукт намалее с най-малко 35 % поради природни бедствия, климатични явления, болести по растенията или нашествия на вредители, които са извън отговорността и контрола на организацията на производители, се счита, че стойността на предлаганата на пазара продукция от същия продукт представлява 85 % от стойността ѝ през предходния референтен период. Организацията на производители доказва пред компетентния орган на съответната държава членка, че тези причини са извън нейната отговорност и контрол. В случай че организацията на производители докаже пред компетентния орган на съответната държава членка, че е предприела необходимите превантивни мерки срещу съответното природно бедствие, климатично събитие, болест по растенията или нашествие на вредители, се счита, че стойността на предлаганата на пазара продукция от този продукт представлява 100 % от стойността ѝ през предходния референтен период.“
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 12.10.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 347, 20.12.2013 г., стр. 671.
               
               
                  
                     (2)
                  
                        Регламент (ЕО) № 2012/2002 на Съвета от 11 ноември 2002 г. за създаване на Фонд „Солидарност“ на Европейския съюз (ОВ L 311, 14.11.2002 г., стр. 3).
               
               
                  
                     (3)
                  
                        Регламент за изпълнение (ЕС) 2018/108 на Комисията от 23 януари 2018 г. относно спешна мярка под формата на помощ за земеделските стопани във връзка с наводненията и проливните дъждове в определени области на Литва, Латвия, Естония и Финландия (OВ L 19, 24.1.2018 г., стр. 6).
               
               
                  
                     (4)
                  
                        Делегиран регламент (ЕС) 2017/891 на Комисията от 13 март 2017 г. за допълване на Регламент (ЕС) № 1308/2013 на Европейския парламент и на Съвета по отношение на секторите на плодовете и зеленчуците и на преработените плодове и зеленчуци, за допълване на Регламент (ЕС) № 1306/2013 на Европейския парламент и на Съвета по отношение на санкциите, приложими в посочените сектори, и за изменение на Регламент за изпълнение (ЕС) № 543/2011 на Комисията (ОВ L 138, 25.5.2017 г., стр. 4).